L’Ajuntament de Burjassot comptarà amb la figura de la “Regidoria 22”
2025-07-24

L’Ajuntament de Burjassot ha aprovat en el Ple ordinari del mes d’octubre, amb els vots a favor de totes les formacions que el componen, PSPV-PSOE, Compromís per Burjassot, PP, Ciutadans, EU i Totes amb Burjassot, la moció presentada per Compromís per Burjassot per fomentar la participació ciutadana, la transparència i l’obertura dels plens a la ciutadania.

En la mateixa, a més de la retransmissió dels plens en streaming, petició que en el ple d’aquest mes ja s’ha fet efectiva, s’arreplega la creació de “la figura simbòlica de la “Regidoria 22”, que podrà ocupar un lloc en el ple, en finalitzar el mateix, i intervenir fent ús del micròfon per poder gravar la seua intervenció en l’enregistrament del ple”. Els veïns que ocupen aquest espai i que intervinguen en el ple s’acolliran “a les mateixes normes de disciplina que regula el capítol corresponent del reglament”.

En la moció també s’arreplega que l’Ajuntament de Burjassot garantirà el dret de la ciutadania a gravar el ple amb dispositius propis.